**АУТОБИОГРАФИЈА** (Драматизовани одломци аутобиографског романа Бранислава Нушића)

(Ђаци се играју поред клупа, столица. Када наиђе учитељ, прекидају игру, покуњени и уплашени.)

УЧИТЕЉ: Седите по висини. Најнижи у прве, они виши, у клупе иза.

Е, сада да се мало упознамо.

Шта је твој отац?

ПЕРА: Кочијаш.

УЧИТЕЉ: Добро, седи! А твој?

РОСА: Кобасичар.

УЧИТЕЉ *(Заинтересовано и љубазно)* :А, тако, кобасичар? Е, па, поздрави оца! А твој?

РУЖА: Пиљар.

УЧИТЕЉ: Пиљар, је ли? Поздрави и ти оца!

(Роса учитељу доноси замотуљак; учитељ почиње причу):

Била два дечка, Сима и Ненад. Сима је био син једнога кочијаша, рђав, непослушан, глуп и неваљао, а Ненад је био син једнога кобасичара, врло честитога човека, ваљанога и примернога грађанина, па је, разуме се, и син био на оца, ваљано и добро дете.

Хајде, Росо, испричај нам ти нешто о животињама.

РОСА: (Замуцкује, прича неповезано)

УЧИТЕЉ: Видиш, ти имаш честита и ваљана оца, па би требало на њега да се угледаш. Данас ти не замерам што не знаш, али гледај за сутра да научиш. Поздрави оца!

А твој отац, Ана, чиме се он бави?

АНА: Он је гробар.

УЧИТЕЉ: (Устукне и загрцне се): Од тебе, неће никад ништа бити!

УЧИТЕЉ : Децо, добро памтите, јер ћу вас наредних часова учити азбуку! Милане, јеси ли видео који пут жабу?

МИЛАН: Јесам, господине!

УЧИТЕЉ: Јеси ли је упамтио?

МИЛАН: Јесам!

УЧИТЕЉ: Је л' има овако: горе главу, доле реп, а са стране четири ноге, две унапред пружене а две уназад?

МИЛАН: Јесте.

УЧИТЕЉ: Ето овако! (Пише кредом на табли слово Ж.)

УЧИТЕЉ: Како изгледа буџа којом Цигани ударају у бубањ? Ево овако: Б

Нацртајте вешала: /Г/ Е, то је слово г!

Хајде, Росо, нацртај рупу. Е, то ти је о!;

Ово што личи на ногаре за стругање дрва је х;

Т - чивилук за вешање одела;

Ф - тетка Перса домарова жена (Учитељ ставља руке на бокове и опонаша шетање). Напиши, Ружо, реч ,бог!

Ружа стоји збуњена.

УЧИТЕЉ:Ружо!(прекорно) Буџа, рупа, вешала!

(Звони.)

УЧИТЕЉ: Децо, час је завршен. Довиђења!

**МАТЕМАТИКА (улази други наставник):**

За појам један наставник показује један свој прст, за појам два два прста и тако редом, док није употребио пет са једне и четири са друге руке. Настала је права пометња, која је и самога наставника довела у забуну, када је требало да нам објасни значај нуле. Покушавао је на разне начине, али га ђаци нису раумели.

УЧИТЕЉ МАТЕМАТИКЕ: Нула, децо, није ништа, а опет може да буде нешто. Кад је сама, није ништа, не вреди ни пола луле дувана, а кад је ставиш уз један, онда је десет, а кад је ставиш уз два, онда је двадесет. Зашто, бог ће свети знати, али тако је! Није то лако ни објаснити! Ал' ето, на пример, моја жена... рецимо, моја жена; док се није удала за мене, била је нико и ништа, је ли, а кад је стала уз мене, она је госпођа учитељица. Је ли тако?

ЦЕО РАЗРЕД: Тако је!

УЧИТЕЉ МАТЕМАТИКЕ:Напиши Персо број 10.

ПЕРА (*Полугласно размишља док пише*):Учитељ и његова жена.

Учитељ исписа на табли број 100. Ђаци се чуде. *Ко је друга нула?(питају се)*

УЧИТЕЉ МАТЕМАТИКЕ: Не разумете, дабоме! —Знао сам ја да то нећете разумети. А шта би ви казали кад бих вам рекао да постоји и оваква цифра! — и он узе креду па на табли исписа 1,000.000.

Ученици се гласно запрепашћују и згледају.

УЧЕНИК (Тихо):Замислите грешнога учитеља са огромним харемом (Ученици са презрељем и изразом гађења гледају учитеља)

(Учитељ објашњава број 100)

УЧИТЕЉ МАТЕМАТИКЕ:Децо,ево 1 је рецимо муж. Је л тако?

СВИ УЧЕНИЦИ:Тако је!

УЧИТЕЉ МАТЕМАТИКЕ: Ова прва нула, то је рецимо његова жена, је л, тако?

УЧЕНИЦИ: Тако је!

УЧИТЕЉ МАТЕМАТИКЕ: Е, ова друга нула, то му је свастика, коју по који пут изведе са женом у шетњу. Је л' разумете сад?

УЧЕНИЦИ: Разумемо!

(Климају главама иако им није јасно) *ЗВОНИ*

**(СРПСКИ ЈЕЗИК)**

НАСТАВНИЦА СРПСКОГ: Децо, сада ћемо да поразговарамо о народним мудростима. Како ви тумачите пословицу:

„Испеци па реци!“

КОСА: Реч може бити печена, може и кувана, може пржена, а може и похована.

ЖИВКО: Најздравија је реч кад је печена и онај се може сматрати мудрим који говори само печене речи!

СИМА: Реч не треба извадити из уста све док не буде сасвим печена. А реч може да се испече ако се загреје столица код куће, па се на тој столици седи све док се не испече реч и за то време се учи српска граматика, као најважнији предмет, пошто без језика човек не може живети!

ДАНА: Све што улази у уста треба да буде печено. Тако у уста улази погача, па улази ракија, па улази јагње са ражња, и зато и све што излази из уста треба да буде печено. Како из уста, осим осталога, излази и реч, то и реч треба да буде печена!

НАСТАВНИЦА СРПСКОГ (шета кроз разред и изненеда покаже прстом на Смиљу): Промени, Смиљо, именицу ПАС по падежима.

(Смиља мења и сваки пут стане код вокатива)

НАСТАВНИЦА: Научи, Смиљана!

**(Сцена ван школе):**

(Смиља замишљена шета и среће комшиницу)

КОМШИНИЦА: Добар дан, Смиљо! Што си тако замишљена?  
СМИЉА: Нисам знала падеж за дозивање од именице ПАС.

КОМШИНИЦА: Ја кад вабим куче, ја му кажем: ,,Куц, куц, куц!“, а кад га терам, ја му кажем: ,,Шибе!“ А бог ће га свети знати који је то падеж!

(Смиља даље шета и наилази на свешеника. Обрадује се када га види сигурна да ће јој он знати решење)

СМИЉА: Молим Вас, оче, реците ми пети падеж од именице ПАС.

СВЕШТЕНИК: Пети падеж, пети падеж! (Замуцкује плашећи се да не изгуби ауторитет) Па колико падежа ви учите?

СМИЉА: Седам.

СВЕШТЕНИК: Седам? (запрепашћено). Е, то је много, то је баш много!

СМИЉА: Много! (уздише).

СВЕШТЕНИК: Ја не знам само ( обраћа се публици) — шта ће им толики падежи. То је просто професорски бес. Узмите само једна Немачка, колико је то пространа и силна царевина, па нема више него четири падежа; па онда Француска, па Енглеска, све велике и моћне државе, па немају више него четири падежа. А шта смо ми, једна тако рећи мала земља, тек неколико округа, па седам падежа. Па зар то није, молим вас, бес кад се не простиремо према своме губеру!

**(ПОНОВО ШКОЛА И ЧАС СРПСКОГ; Ђаци пишу, наставница шета кроз разред)*.***

СТАНОЈЕ: Молим, наставнице, да идем у ВЕ-ЦЕУ.

НАСТАВНЦА: Реци, Стамболићу, ту реченицу правилно, па ћу те пустити.

СТАНОЈЕ: (увија се и презнојава) Молим, наставнице, да идем у ВЕ-ЦЕУ!

НАСТАВНИЦА: Реци правилно, па ћу те пустити.

Стамболић поче да се зноји и превија. Другови му добацују, а Стамболић се зноји, увија ногу преко ноге и дрекне:

СТАНОЈЕ: У ВЕ-ЦЕ!

НАСТАВНИЦА: Тако, сад је правилно, сад можеш ићи!

СТАНОЈЕ: Е, сад је касно! (одговара Стамболић, сав опуштен и отромбољен)